Urmareste Modifică dimensiunea fontului: Play

Bucureşti, 21 sep /Agerpres/ - Asociaţia 21 Decembrie 89 a predat marţi procurorilor militari copia electronică a dosarului Mineriadelor din 1990, a declarat pentru AGERPRES preşedintele Asociaţiei, Teodor Mărieş.



Predarea copiei dosarului Mineriadelor a avut loc în cadrul unei întrevederi a conducerii Secţiei Parchetelor Militare din cadrul ÎCCJ cu reprezentanţii Asociaţiei ''21 Decembrie 1989'', ca parte care a acţionat statul român la CEDO în dosarele Revoluţiei Române şi Mineriadelor din 1990.



"Reprezentanţii Asociaţiei 21 Decembrie 89, aşa cum au promis la întâlnirea anterioară cu procurorii, au predat astăzi, pe baza unui proces verbal, o copie în formă electronică a Dosarului Mineriadelor, pentru a uşura munca anchetatorilor în acest caz. Au fost predate 21 de CD-uri", a precizat Mărieş.



Potrivit acestuia, în timpul întrevederii au fost discutate şi chestiunile legate de tergiversarea dosarului Revoluţiei cu privire la care există un număr mare de decizii ale Curţii Europene a Drepturilor Omului (CEDO).



"A fost discutată situaţia dosarelor comunismului, Revoluţiei Române şi mineriadelor, în condiţiile în care CEDO a condamnat statul pentru tergiversarea acestor dosare. În dosarul comunismului lucrurile par mult mai relaxate, în sensul în care nu există presiune politică, faptele fiind săvârşite în urmă cu foarte mulţi ani. În dosarul Mineriadelor, procurorii militari au arătat că acesta se află la Curtea Supremă într-un proces deschis de una din părţile vătămate. Ei şi-au exprimat speranţa că acest dosar de la ÎCCJ va fi finalizat şi că instanţa va remite dosarul secţiei parchetelor pentru a se relua cercetările. Din păcate, acest dosar aflat pe rolul ÎCCJ a dus la tergiversarea lucrărilor timp de peste 8 luni de zile de la redeschiderea acestuia de Procurorul General al României, soluţie ce a fost confirmată şi de ÎCCJ", a detaliat Teodor Mărieş.



Legat de dosarul Revoluţiei, reprezentanţii Asociaţiei 21 Decembrie 89 au reafirmat, în discuţiile cu procurorii, opinia Asociaţiei conform căreia "există o presiune politică extraordinară pentru a nu se finaliza cercetările", motivând că este inexplicabilă inexistenţa oricărui demers în acest sens.



Cele două părţi au convenit o nouă întâlnire după data de 24 septembrie. "La această dată se aşteaptă finalizarea procesului la ÎCCJ, pentru a se putea primi dosarul şi echipa de procurori a Secţiei Parchetelor Militare să demareze procedurile necesare în dosarul Mineriadelor. Asociaţia 21 Decembrie 89 şi-a manifestat întreaga disponibilitate în sprijinirea anchetei în toate cele trei dosare", a mai spus Mărieş. AGERPRES/(AS - autor: Cătălina Matei, editor: Cristina Tatu)